**„Citus“ projektai: „Nemuno by CITUS“ fasadus papuošė didžiausios pasaulyje Čiurlionio paveikslų reprodukcijos – Druskininkuose įgyvendinta dar viena ambicinga vizija**

*2024 m. lapkričio 12 d.*

**Kūrybiškų NT projektų ir vietokūros kompanijos „Citus“ Druskininkuose plėtojamame ambicingame projekte „Nemunas by CITUS“ užbaigti du iš keturių numatytų didelio formato paveikslų ant fasadų: žinomiausias Mikalojaus Konstantino Čiurlionio fotoportretas ir paveikslo „Žinia“ reprodukcija. Likusias dvi, paveikslų „Saulė eina Šaulio ženklu“ bei „Ramybė“ reprodukcijas planuojama sumontuoti artimiausiu metu. Tai – vienas ryškiausių ir iš išorės matomų projekto išskirtinumų. Tokio dydžio vieno žymiausių Lietuvos menininkų kūrinių atvaizdų nėra niekur kitur pasaulyje.**

Paveikslai ant „Nemuno by CITUS“ fasadų turėtų tapti traukos centru miestiečiams ir kurorto svečiams iš Lietuvos bei užsienio. Šie monumentalūs kūriniai ne tik pagyvina pastato išvaizdą, bet ir suteikia Druskininkams naują kultūrinį akcentą, pagerbdami žymųjį menininką, kurio gyvenimas glaudžiai susijęs su šiuo miestu.

„Didžiuojamės galėdami įamžinti M. K. Čiurlionio kūrybą tokiu unikaliu būdu ir džiaugiamės sėkmingai įgyvendinama ambicinga vizija. Labai dėkoju visai projekto komandai ir puikiems partneriams, pavertusiems viziją realybe. Tai buvo sudėtingas procesas, tačiau rezultatas pranoko lūkesčius. Tikiu, kad tokių išskirtinių sprendimų atsiras ne tik kituose mūsų, bet ir kitų plėtotojų projektuose, o Lietuvai padės atsidurti pasaulio architektūros žemėlapyje tarp tokių žinomų pastatų su meno kūriniais ant fasadų, kaip Pompidou modernaus meno centras Paryžiuje, daugiafunkcinis turgaus halės pastatas „Markthal Rotterdam“ Olandijoje, David Alfaro Siqueiros kultūrinė erdvė Meksike, Aleksandrijos biblioteka Egipte ir panašiai“ – sako Mantas Galdikas, „Citus“ direktorius.

Paveikslai yra specialia technologija atspausdinti ant balkonus skiriančių vertikalių aliuminio kompozito plokščių ir išdėstyti taip, kad einant palei pastatą, kiekvienas iš jų susilieja į vieną bendrą vaizdą konkrečiame taške. Jie matomi ant dviejų fasadų, iš būsimo parko pusės, iš keturių taškų, nes kiekviena balkono pertvaros plokštė turi po paveikslo fragmentą iš dviejų pusių. Kiekvienas paveikslas susideda iš maždaug 185 fragmentų ir užima net apie 520 kv. m plotą.

Todėl vaizdo pateikimo principas buvo labai sudėtingas, nes nepakako tiesiog sukarpyti paveikslų ir pritvirtinti fragmentų ant fasado. Reikėjo kruopščiai derinti kiekvieno elemento poziciją ir dydį, atsižvelgiant į pastato architektūrą ir perspektyvą konkrečiame taške. Šio titaniško darbo ėmėsi 3D grafikos ir architektūrinių vizualizacijų studija „Pixel Guardian“, o pačią idėją išvystė visą „Nemuno by CITUS“ architektūrinę išraišką sukūrusi studija „Archas“.

Projekto komanda susidūrė su daugybe techninių iššūkių: reikėjo rasti medžiagas balkonų pertvaroms, kurios ne tik atitiktų aukštus kokybės standartus, bet ir atlaikytų Lietuvos klimato sąlygas, taip pat rasti partnerius, kurie turėtų tinkamą ir ilgaamžę technologiją ypač tiksliai perkelti paveikslų fragmentus ant plokščių, jas visas laminuoti.

„Turėjome krūvą bandinių, kuriuos testavome visus metus. Tikrinome, ar spalvos išliks ryškios, ar medžiagos atsparios lietui, vėjui, saulės spinduliams, temperatūrų svyravimams. Būtent šios išskirtinės M. K. Čiurlionio „galerijos“ sukūrimas tapo bene didžiausiu emociniu išbandymu visai projekto komandai – kol nepamatėme galutinio vaizdo, nerimavome dėl rezultato. Šiandien, jį matydami tikime, kad projekte įgyvendinsime visus, net ambicingiausius sumanymus. Tai vaizdas, kurį reikia pamatyti gyvai. Jokios nuotraukos ar vaizdo įrašai neperteiks to įspūdžio ir Čiurlionio bei jo kūrinių didybės“, – kviečia M. Galdikas.

**Baseinas ant stogo – žingsnis link užbaigimo**

Kitas išskirtinis projekto akcentas – vandens pramogų zona ant pastato stogo, su dideliu atviru, šildomu baseinu, sūkurine vonia ir sauna bei kino, baro erdvėmis. Tokio baseino tokiame aukštyje nėra daugiau visame regione – ne tik Lietuvoje, bet ir kaimyninėse šalyse. Baseinas ir sūkurinė vonia jau įrengti, šiuo metu baigiama stogo apdaila. Ši išskirtinė pramoga suteiks apartamentų savininkams ir jų svečiams galimybę mėgautis išskirtine laisvalaikio patirtimi su panoraminiais Druskininkų vaizdais.

„Baseiną ir sukūrinę vonią jau išbandėme su projekto komanda. Liko tik baigti apdailos darbus aplinkui. Baseinas yra beveik 20 metrų ilgio ir 3 metrų pločio, turi net plaukimo srovę, todėl puikiai tinka tiek ramiam plūduriavimui, tiek sportiniam plaukimui. Nors tai nėra olimpinio dydžio baseinas, bet turi bekraščio baseino efektą, todėl mėgaujantis juo bus galima grožėtis Druskininkų pušynų jūra, plytinčia aplink pastatą“, – teigia „Citus“ direktorius.

**Projekto pažanga ir naujovės, skatinančios investuoti norinčių paprastų žmonių dėmesį**

Projektas „Nemunas by CITUS“ sparčiai juda į priekį. Pirmojoje projekto dalyje parduota arba rezervuota beveik 80 proc. apartamentų, įpusėjo notarinių sandorių pasirašymas su apartamentų savininkais. Kai kurie jų jau pradėjo įrengimo darbus ir planuoja kitą vasarą pradėti sezoną, o dalis – net sutikti Druskininkuose šias Kalėdas.

„Džiaugiamės, kad projektas sulaukia tokio didelio susidomėjimo. Matome, kad žmonės vertina ne tik unikalius architektūrinius sprendimus, bet ir galimybę tapti dalimi šio išskirtinio projekto. „Nemunas by CITUS“ – tai inovatyvus aparthotelis, suteikiantis galimybę savininkams derinti poilsį ir investiciją. Svarbiausia, kad tokiai investicijai nereikia nei specifinių žinių, nei didelio vargo, todėl ji patraukli daugeliui – nebūtina būti profesionaliu investuotoju“, – sako M. Galdikas.

Siekiant užtikrinti maksimalų patogumą ir investicijų grąžą, diegiama vieninga apartamentų nuomos valdymo sistema. Aparthotelio veikimo pavyzdys parsivežtas iš Šveicarijos slidinėjimo kurorto, kuriame plėtotojas sukūrė poilsio ir pramogų infrastruktūrą, o pastatytus aparthotelius atskirais apartamentais išpirko žmonės. Šiuo ir kituose pasaulio kurtuose veikiančiais pavyzdžiais remiantis sukurta „Nemuno by CITUS“ nuomos valdymo sistema leis savininkams efektyviai nuomoti savo apartamentus, nesirūpinant kasdieniais administravimo darbais. Profesionalų komanda rūpinsis nuomininkų paieška, sutarčių sudarymu, paslaugų kokybe ir apartamentų priežiūra, o bendrą paslaugų paketą papildys bendradarbystės erdvė, susitikimų salės, vaikų žaidimų kambarys, sporto salė.

Planuojama, kad vieningą nuomos sistemą papildys išmanioji programėlė, su kuria savininkai galės stebėti užimtumą, pajamas, rezervuoti laiką savo naudojimui. Dinamiška kainodara leis optimizuoti nuomos pajamas, atsižvelgiant į sezoniškumą ir miesto renginius.

Apartamentų įrengimas taip pat vyksta pagal tris vieningas interjero koncepcijas, sukurtas orientuojantis į M. K. Čiurlionio kūrybą. Šiuo metu organizuojami bendri apartamentų apdailos darbų, įrangos, baldų ir interjero detalių pirkimo konkursai, siekiant užtikrinti vienodą kokybę ir geriausias kainas.

Bendros erdvės (priimamojo erdvė, poilsio zonos laiptinėse ir kitos) taip pat bus įrengtos pagal menininko kūrybą atspindinčią koncepciją.

Į projekto statybas jau investuota apie 11,5 mln. eurų, o kiekvieną mėnesį investicijos didėja dar 0,5–1 mln. eurų. Konversijos keliu atgaivintas pastatas savo kokybe ir savybėmis atitinka naujo statinio reikalavimus: sumontuoti nauji langai ir fasado sistemos, suformuoti apartamentai, įdiegtos modernios šildymo, vėdinimo, elektros, vandentiekio, gaisrinės saugos, elektroninių ryšių ir kitos inžinerinės sistemos, liftai. Taip pat įpusėjo aplinkos tvarkymo ir būsimos miesto parko erdvės įrengimo darbai.

Druskininkai – kurortas, veikiantis ištisus metus. SPA centrai, gydyklos, „Snow Arena“, netrukus atsidarysiantis Kongresų ir kultūros centras užtikrina aukšto lygio paslaugas ir pastovius turistų srautus, rekonstruojama autobusų stotis – patogumą.

„Tai reiškia stabilias nuomos pajamas visus metus. Prognozuojame, kad investicijų grąža gali siekti apie 8–10 proc., o miesto savivaldybė jau įgyvendina labai ambicingus planus, didinsiančius Druskininkų patrauklumą ir stiprinsiančius jo konkurencinę poziciją pajūrio atžvilgiu“, – pabrėžia M. Galdikas.

*Didesnio formato nuotraukas galite parsisiųsti čia –* [*https://we.tl/t-2outrnSCuf*](https://we.tl/t-2outrnSCuf)*.*

**Daugiau informacijos:**

Rytas Stalnionis  
Komunikacijos vadovas  
Tel.: +370 614 01829  
El. paštas [**rytas.stalnionis@citus.lt**](mailto:rytas.stalnionis@citus.lt)  
[**www.citus.lt**](http://www.citus.lt/)